**Nuo dvarų iki skrydžio pažinimo centro: ką aplankyti ir patirti Lietuvoje 2025 m.**

Vis daugiau lietuvių savo laisvalaikį ar atostogas renkasi praleisti ne tolimose kelionėse, o iš naujo atrasdami savo kraštą ir maloniai nustebdami. Pastaruoju metu Lietuvoje vienas po kito gimsta vis nauji turizmo objektai. Ne išimtis – ir 2025-ieji. Įspūdžių, patirčių, renginių ir lankytinų objektų įvairovė tokia didžiulė, kad jau dabar verta planuoti šių metų keliones po Lietuvą.

2024-ieji tapo išskirtiniais metais Lietuvos turizmui, šaliai pelnius du reikšmingus tarptautinius įvertinimus – „Lonely Planet" paskelbė Lietuvą antra geriausia pasaulyje ir geriausia Europoje kelionių kryptimi 2025-iesiems, o prestižinis „Michelin" gidas įvertino net keturis šalies restoranus žvaigždutėmis, vieną restoraną apdovanojo žaliąja „Michelin“ žvaigždute, dar keturis – „Bib Gourmand" ženklais. Pernai Lietuvoje apsilankė daugiau kaip 1,4 mln. užsienio turistų, t.y. 6 proc. daugiau nei ankstesniais metais, daugiausiai iš Lenkijos (138 tūkst.), Vokietijos (126 tūkst.) ir Latvijos (106 tūkst.). Ypač išaugo turistų srautai iš naujų rinkų – Nyderlandų (+141 proc.), Belgijos (+115 proc.) ir JAV (+29 proc.). Vietinio turizmo srityje taip pat fiksuojami teigiami pokyčiai – per 11 mėnesių Lietuvos apgyvendinimo įstaigose apsistojo daugiau kaip 2,6 mln. vietinių turistų, tai 1 proc. daugiau nei 2023 metais ir net ketvirtadaliu daugiau nei prieš pandemiją.

Pasak nacionalinės turizmo skatinimo agentūros VšĮ „Keliauk Lietuvoje“ vadovės Olgos Gončarovos, šie metai Lietuvos turizmui atveria dar didesnes galimybes.

„Augantis susidomėjimas ir pelnytas tarptautinis pripažinimas leidžia turizmo sektoriui tikėtis ypač sėkmingų metų. Tai ne tik didžiulis potencialas turizmo verslui, bet ir puiki galimybė pristatyti Lietuvą kaip modernią, inovatyvią ir svetingą šalį. Ypač džiugina tai, kad turime ką pasiūlyti tiek kultūros, tiek gamtos, tiek modernių pramogų ieškančiam keliautojui“, – sako O. Gončarova.

„Prestižinis kelionių gidas „Lonely Planet“ ne šiaip išrinko Lietuvą antrąja geriausia šių metų kelionių kryptimi pasaulyje ir geriausia Europoje – mūsų šalis siūlo išties unikalų tradicijų ir inovacijų derinį. Įdomiausias praeities istorijas mokame papasakoti šiuolaikinėmis priemonėmis, o inovacijas ir modernias naujoves diegiame neatitrūkdami nuo savo šaknų“, – sako nacionalinės turizmo skatinimo agentūros VšĮ „Keliauk Lietuvoje“ vietinio turizmo ekspertė N. Sutkaitytė.

Pastaruoju metu Lietuva sulaukė ne tik tokių milžinų kaip „Lonely Planet“ ar „Michelin“ gidas įvertinimo. Vilnius pasipuošė net dviem ypatingais titulais: miestas paskelbtas „Europos Kalėdų sostine 2025“ ir išrinktas „Europos žaliąja sostine 2025“.

„Nuo Kaune atidarytos Mokslo salos iki Raudondvario dvaro dirbtinio intelekto vedamų ekskursijų, nuo Čiurlionio metų renginių iki naujojo skrydžio pažinimo centro – šiemet turistų laukia nepakartojamos patirtys. Ypač džiugina tai, kad modernios technologijos ir inovacijos mūsų lankytinose vietose ne užgožia, o kaip tik padeda geriau pažinti ir suprasti mūsų istoriją, meną ir kultūrą”, – akcentuoja VšĮ „Keliauk Lietuvoje“ vadovė O. Gončarova.

**Inovacijos ir paveldas**

Naujausias inovacijų, mokslo ir turizmo sankirtos taškas – Kaune atidaryta Mokslo sala. Tai didžiausias tokio pobūdžio centras Baltijos šalyse. 13 tūkstančių kvadratinių metrų erdvėje įrengtos interaktyvios laboratorijos, virtualios realybės kambariai ir eksperimentų zonos. Lankytojai gali išbandyti gravitacijos dėsnius specialioje „Zero Gravity" kameroje, sukurti hologramas ir valdyti robotus.

Ypatingą kelionę po istoriją ir technologijas siūlo ir Raudondvario dvaro kompleksas. Garso kelionė „Raudondvario dramaturas“ – tai pirmasis Lietuvoje turistinis maršrutas, kuriame dirbtinis intelektas pasakoja Žygimanto Augusto ir Barboros Radvilaitės meilės istoriją. Kelionės metu lankytojai, nešini specialiais ausinukais, keliauja po dvaro teritoriją, o dirbtinio intelekto sukurtas pasakojimas reaguoja į jų buvimo vietą ir net paros metą. Šis projektas 2024 m. pelnė apdovanojimą už inovatyviausią turistinę patirtį Lietuvoje.

Kalbant apie Ž. Augusto ir B. Radvilaitės meilę, rekomenduojame leistis ir į romantišką pasivaikščiojimą po XVI a. Vilnių su audiogidu. Maršrutas „Slapta meilė“ – tai kelias, vedantis per svarbias Vilniaus vietas, kur 1520-1549 m. gyveno, mylėjo ir veikė garsioji pora

Anykščiai jau labai greitai taip pat galės pasigirti dar viena su meile susijusia traukos vietove – pavasarį čia bus atidarytas Jausmų muziejus.

**Istorija ir gastronomija**

Šiemet neketina snausti ir jau anksčiau turistų dėmesio sulaukę objektai. Pavyzdžiui, Stasio Eidrigevičiaus muziejus „Stasys Museum“ Panevėžyje lankytojus kviečia į naujas parodas, o taip pat – ir geriau pažinti paties menininko kūrybą.

Ką tik sėkmingiausiu 2024 m. turizmo projektu Lietuvoje išrinktas Kaimelio dvaras – ypatingas istorijos, kultūros, architektūros ir žmonių entuziazmo kūrinys. Nors didieji restauravimo darbai dvaro dar laukia, jo savininkai tikisi šią vasarą atverti duris visiems, norintiems pažinti šio dvaro ir jo apylinkių istoriją.

Merkinė ir Kernavė – dar dvi vietovės, kur užsukęs visuomet atrasi naujų įdomių dalykų. Kernavė 2025 m. pristato atnaujintą lankytojų centrą su virtualios realybės ekspozicijomis. Tuo tarpu Merkinės fabrikas kviečia iš naujo atrasti gastronominį Dzūkijos veidą, o taip pat ir dalyvauti įvairiuose kultūriniuose renginiuose.

**M. K. Čiurlionio metams – daugybė renginių Druskininkuose**

Švenčiant 150-ąsias M. K. Čiurlionio gimimo metines, Druskininkai išrinkti šių metų Lietuvos kultūros sostine. Kadangi visų laikų žymiausio Lietuvos menininko vardas suteikia miestui išskirtinumo, kultūros sostinės tema šiemet – „Čiurlionio paliesti“. Jai skirtų renginių metu bus ieškoma naujų galimybių atrasti inovatyvias menininko kūrybos sklaidos formas.

Į programą įtraukti tokie renginiai kaip socialinė akcija „Nepyk“, Druskininkų vitražo simpoziumas „Čiurlionio atspindžiai“, kūrybinės dirbtuvės „Arbatėlė su M. K. Čiurlioniu“, paroda „Nudite“ – aktas ir jo raiška menininkų akimis, virtualios realybės patirtis „Pasaulių sutvėrimas“ ir kt.

**Puikios žinios melomanams!**

Birželio 6 d. į Lietuvą su turu „The Forget Tomorrow World Tour“ atkeliauja pasaulinė, keturiais „Emmy“ apdovanota muzikos superžvaigždė Justin Timberlake. Per savo karjerą atlikėjas jau pardavė daugiau nei 54 milijonus albumų ir 63 milijonus singlų visame pasaulyje ir surinko daugiau nei 23 milijardus garso ir vaizdo perklausų bei peržiūrų įvairiose platformose. Koncertas dundės Dariaus ir Girėno stadione, Kaune.

Roko ir hiphopo gerbėjų laukia istorinė galimybė – liepos 10 d., tame pačiame Kauno stadione įvyks vienintelis Baltijos šalyse grupės „Guns N’ Roses“ šou. Ant scenos koncerto metu taip pat pasirodys ir 1985 m. susikūrusi legendinė JAV hiphopo grupė „Public Enemy“.

Mažiau nei po mėnesio, rugpjūčio 1 d., Dariaus ir Girėno stadioną sudrebins dar viena muzikos legenda – charizma ir energija visuomet trykštantis Robbie Williams. Jo pasirodymo metu skambės garsiausi hitai ir dainos iš 2024 m. pasirodžiusio biografinio filmo apie atlikėją „Better Man“. Planuojate atvykti? Tuomet nesnauskite – bilietai į 2022 m. Kauno „Žalgirio“ arenoje įvykusį Robbie Williams koncertą buvo išpirkti per pirmąją oficialios prekybos valandą.

**Milžiniška patirčių įvairovė**

2025-ieji taip pat paskelbti Lietuvos aviacijos kūrėjų metais. Tai – puiki proga geriau pažinti šalies aviacijos istoriją ir patiems pasijusti lakūnais bei pilotais. Lietuvos aviacijos muziejus lankytojus kviečia į naująjį skrydžio pažinimo centrą. Moderniausi simuliatoriai leis įsijausti į lėktuvą virš Kauno pilotuojančio lakūno vaidmenį, patirti nesvarumo būseną, sklęsti su parasparniu.

Neabejingų lietuviškam pajūriui taip pat laukia naujienos. Nidos turizmo informacijos centras lankytojus pasitinka naujose, erdvesnėse patalpose (Taikos g. 4, Nida). Pasimėgauti ne tik Nidos grožiu ir ramybe, bet ir SPA malonumais kviečia naujas kompleksas „Stebuklai SPA“. Svečių laukia naujos apgyvendinimo įstaigos ir kituose šalies miestuose – „Tauragė Hotel“ Tauragėje, „Sun City“ viešbutis Šiauliuose ir „Molėtai Hotel“, „Turizmo sėkmingiausiųjų“ apdovanojimuose ką tik išrinktas sėkmingiausiu apgyvendinimo paslaugų teikėju. Tuo tarpu Vilniuje, Vasario 16-osios g. 5, duris rugpjūčio mėn. pradžioje atvers naujas viešbutis – „AC Hotel by Marriot“.

**Keičiasi pati keliavimo prasmė**

Kaip rodo neseniai paskelbta „Euronews Travel 2025“ ataskaita, turistai Europoje ieško vis prasmingesnių patirčių. Šiemet turistai nebebus pasyvūs vartotojai, o taps aktyviais dalyviais, siekiančiais daryti teigiamą poveikį lankomoms vietoms.

Tendencijos taip pat rodo, kad populiarėja vėsesnės kelionių kryptys, ypač Šiaurės Europos šalys, o tai Lietuvai atveria dar daugiau perspektyvų. Analitikos bendrovės „Tourism Economics“ skaičiavimais, Pietų Europos turizmo augimo tempas 2025-2029 m. sumažės 2,9 proc., palyginti su 2014-2019 m. laikotarpiu.

Dar viena akivaizdi šių metų turizmo tendencija – geležinkelių renesansas. Kelionių traukiniais populiarumas ypač auga tarp Z kartos ir tūkstantmečio kartos atstovų, ieškančių tvaresnių alternatyvų skrydžiams.

Keliavimo įpročius keičia ir dirbtinis intelektas. DI vis labiau integruojamas į turizmo pramonę – nuo klientų aptarnavimo iki personalizuotų rekomendacijų. Technologijos padeda optimizuoti išteklių valdymą, mažinti atliekas ir stebėti poveikį aplinkai realiuoju laiku.

„Pasaulinės turizmo tendencijos 2025-iesiems atveria išskirtines galimybes Lietuvai. Mūsų šalies vėsesnis klimatas, kompaktiškumas, sparčiai vystoma geležinkelių infrastruktūra ir autentiškos bendruomenių patirtys yra būtent tai, ko ieško šiuolaikinis keliautojas. Matome, kad keičiasi ne tik keliavimo būdai, bet ir pati keliavimo prasmė: turistai nori ne tik aplankyti mažiau žinomus regionus, bet ir prisidėti prie lankomos šalies gerovės. Lietuva turi visus ingredientus tapti viena patraukliausių Europos krypčių tiems, kas ieško tvarių, autentiškų ir prasmingų kelionių patirčių“, – sako VšĮ „Keliauk Lietuvoje“ vadovė O. Gončarova.